নিজস্ব প্রতিবেদন: চলচ্চিত্র উত্সবে সম্প্রীতির বার্তা দিলেন মুখ্যমন্ত্রী মমতা বন্দ্যোপাধ্যায়। মনে করিয়ে দিলেন, মানবতাই আসল ধর্ম। শুধু মুখ্যমন্ত্রীই নন, দুই অতিথি শাহরুখ খান ও মহেশ ভট্টও গলাতেও ঐক্যের সুর।  মহেশ ভট্টের কথায়,''পরিবর্তিত পরিস্থিতিতে সকলকে একসঙ্গে রাখতে একটা আঁটার দরকার। গোটা বিশ্বকে এক রাখতে পারেন গল্পকার ও পরিচালকরা। ভারতকে এক রঙের দেশ করার একটা প্রচেষ্টা হচ্ছে। সব রঙে দেশকে রাঙাতে হবে। বহুত্ববাদই এই দেশের পরিচয়''। মহেশ ইঙ্গিতে কী বোঝাতে চেয়েছেন, তা বুঝতে পেরেছেন মমতা বন্দ্যোপাধ্যায়। মমতা নিজের ভাষণে সোচ্চার মহেশ ভট্টের প্রশংসাও করেছেন মুখ্যমন্ত্রী। সেই সুরেই শাহরুখ খান বলেন,''প্রযুক্তি কাছাকাছি আনলেও কোথাও এখনও রয়ে গিয়েছে বিভেদ। ক্লাসিকাল গান, জ্যাজ, ব্যালের মতো শিল্প, সিনেমা মানুষকে এক করতে পারে''।  মমতা বন্দ্যোপাধ্যায়ের বার্তা,''বিশ্বাস করি, গোটা বিশ্ব একটাই দেশ। একটা মিষ্টি পরিবার। মানবতায় বিশ্বাস রাখি। ঐক্যবদ্ধ থাকুন। সুন্দর থাকুন। ভাল থাকুন। জয় বাংলা''।  দেশজুড়ে মোদী সরকারের অসহিষ্ণুতার অভিযোগ তুলছে বিরোধীরা। গোরক্ষা, রাম মন্দির নিয়ে গেরুয়া শিবিরের রাজনীতি সমাজে মেরুকরণ ঘটাচ্ছে বলে অভিযোগ তাদের। এনিয়ে বছর দুই আগে শাহরুখ ও আমির খানও মন্তব্য করেছিলেন। তখন সমালোচনার মুখেও পড়েন তাঁরা। এদিন কলকাতা চলচ্চিত্র উত্সবের মঞ্চে সম্প্রীতির বার্তা দিয়ে অনেক কিছুই বুঝিয়ে দিলেন শাহরুখ-মহেশ।